+ CYROGRAPHUM Noverint omnes ęcclesię filii tam presentes quam futuri quod Johannes prior Vergiaci voluntate et assensu totius capituli sui quicquid ęcclesia Vergiacensis habebat in loco qui Destannum dicitur tam in terris cultis quam incultis, nemoribus, pratis et aquis, decimis et in omnibus quę ibi possederant monachis Cistercii in perpetuum possidendum tradiderunt eo scilicet tenore ut monachi Cistercienses monachis Vergiaci annuatim quadraginta sextarios annonę reddant ad mensuram Divionis quę tunc temporis erat medietatem frumenti et medietatem ordei talis quale terra ipsa portaverit. Et sciendum quod idem census infra quindecim dies post octavas Paschę reddetur. Sed si monachi Vergiaci eum non requisierint aut accipere noluerint monachi Cistercii immunes erunt a culpa. Verum hoc monachi Vergiacenses sibi retinuerunt ut in nemoribus Destanni ligna acciperent ad vasa sua et proprias domos Vergiaci ędificandas tam ipsi quam famuli eorum illi dumtaxat qui cotidianas prebendas in domo eorum accipiunt. Hoc pactum laudaverunt et priorem Cistercii investierunt monachi et famuli Vergiacenses quorum hic nomina continentur : Johannes ipse prior Vergiaci, Bernardus prior claustralis, Bernardus decanus, Guido de Valle, Agano, Petrus de Marriniaco, Rodulfus, Sichardus, Richardus, Achardus, Rannulfus, Guido monachi. Famuli : Nicholaus maior, Heinricus maior, Petrus signarius famulus, Arnulfus cocus. Iterum Cistercienses et Vergiacenses monachi inter se statuerunt ne a quolibet priorum Vergiaci monachi Cistercienses prefatum censum in vadimonium vel aliquam commutationem acciperent absque consensu totius Vergiaci capituli. Ut autem Cistercienses habere possent predictum territorium de Destanno, monachis Vergiacensibus dederunt octoginta libras et centum agnos in principio et introitu rei. Ex his vero famuli habuerunt partes suas. Dederunt Cistercienses etiam XXV solidos ad procurationem unius prandii Vergiacensium. Et pro unoquoque monachorum Vergiacensium cohabitantium ibi et morientium Cistercienses in morte facere promiserunt sicut pro suis et Vergiacenses similiter pro Cisterciensibus se promiserunt acturos. Promiserunt etiam Vergiacenses Cisterciensibus de hoc territorio Destanni de eo scilicet quod ad ius suum pertinebat legitimam garantiam portare. Et ut ea quę prediximus firma et illibata permanerent in presentia domni Heinrici tunc temporis Eduensis episcopi recitata et confirmata sunt et rogatu utriusque partis sigillo ipsius roborata et nomina testium qui ibi affuerunt videlicet apud Sedelocum inferius sunt notata : Seguinus Eduensis decanus, Rainnardus de Glene, Osbertus de Tilio, Jacobus et Rainerius de Voidenai nepotes eius, Gaufredus prepositus Sedeloci, Seguinus maior Sedeloci, Cannio de Monte Regali, Humbertus monachus de Channe et Rainnerius monachus Claręvallis. Hoc idem pactum postea recitatum et confirmatum est in presentia Hugonis ducis Burgundię et rogatu utriusque partis sigillo ipsius roboratum. Nomina vero testium qui ibi affuerunt hec sunt : Galterius Lingonensis episcopus, Guido decanus de Funge, Johannes de Belna decanus Divionis, Josbertus de Grance, Haimo Rufus, Guerricus miles Vergiaci. Facta sunt autem hęc anno ab Incarnatione Domini millesimo centesimo sexagesimo quarto Lugdovico rege Francorum regnante, Henrico Eduensi episcopo, Hugone duce Burgundię nepote ipsius, Gilleberto abbate Cistercii existente.